b'\n_START_ARTICLE_\nAristoteleen painovoimateoria\n_START_PARAGRAPH_\nAristoteleen painovoimateoria oli painovoimaa k\xc3\xa4sittelev\xc3\xa4 teoria, jonka mukaan kaikki kappaleet liikkuvat kohti niiden luonnollista paikkaa. Teoria on esitetty teoksessa Taivaasta (4. kirja, luvut 1-3)._NEWLINE_Aristoteles esitti, ett\xc3\xa4 painaville kappaleille luonnollinen paikka oli Maan keskipiste, ja t\xc3\xa4m\xc3\xa4n vuoksi ne putosivat sit\xc3\xa4 kohti, eli alasp\xc3\xa4in. Kevyille kappaleille luonnollinen paikka oli puolestaan taivaan kehill\xc3\xa4, ja siksi kaasut, muun muassa h\xc3\xb6yry, liikkuivat poisp\xc3\xa4in maan keskipisteest\xc3\xa4 ja kohti taivaita ja Kuuta, eli yl\xc3\xb6sp\xc3\xa4in. Liikkeen nopeus riippui samoin kappaleen painosta. Kappaleen painavuuden ja keveyden Aristoteles m\xc3\xa4\xc3\xa4ritteli juuri sen perusteella, mihin suuntaan ne liikkuvat, ja esitti n\xc3\xa4in ensimm\xc3\xa4ist\xc3\xa4 kertaa n\xc3\xa4m\xc3\xa4 asiat lis\xc3\xa4m\xc3\xa4\xc3\xa4reitt\xc3\xa4, kun taas kaikki aiemmat filosofit olivat pit\xc3\xa4neet painoa ja keveytt\xc3\xa4 ominaisuutena, joka voidaan esitt\xc3\xa4\xc3\xa4 vain suhteessa johonkin toiseen kappaleeseen. Suuntien "alasp\xc3\xa4in" ja "yl\xc3\xb6sp\xc3\xa4in" h\xc3\xa4n oletti olevan maailmanj\xc3\xa4rjestyksess\xc3\xa4 m\xc3\xa4\xc3\xa4r\xc3\xa4ttyin\xc3\xa4 tiettyin\xc3\xa4 suuntina.\n_START_SECTION_\nSyrj\xc3\xa4ytt\xc3\xa4neet painovoimateoriat\n_START_PARAGRAPH_\nAristoteleen teorian syrj\xc3\xa4ytti lopullisesti vasta 1500-luvulla Galileo Galilei. Yleisesti kerrotun legendan mukaan Galilei pudotti Pisan tornista kappaleita, joilla oli eri tiheydet, ja huomasi, ett\xc3\xa4 kevyemm\xc3\xa4t ja raskaammat kappaleet putosivat l\xc3\xa4hes samalla nopeudella. Asiassa voi normaalij\xc3\xa4rjell\xc3\xa4 erehty\xc3\xa4, koska ilmanvastus vaikuttaa raskaaseen kappaleeseen v\xc3\xa4hemm\xc3\xa4n kuin saman muotoisiin mutta kevyempiin kappaleisiin, ja koska suuremmalla tai tihe\xc3\xa4mm\xc3\xa4ll\xc3\xa4 kappaleella on suurempi massa, jolloin on helppo ajatella sen putoavan nopeammin._NEWLINE_David Scott toisti Galilein tekem\xc3\xa4n kokeen Kuun pinnalla Apollo 15 -lennolla vuonna 1971, pudottaen h\xc3\xb6yhenen (hyvin kevyen kappaleen) ja vasaran (suhteellisen raskaan kappaleen) k\xc3\xa4sist\xc3\xa4\xc3\xa4n yhtaikaa. Ilmakeh\xc3\xa4n puutteen vuoksi kappaleet putosivat Kuun pinnalle samaan aikaan._NEWLINE_Isaac Newton oli ensimm\xc3\xa4inen, joka m\xc3\xa4\xc3\xa4ritteli uuden painovoimateorian toiminnan matemaattisesti. Sen mukaan mik\xc3\xa4 tahansa massa, ei ainoastaan maan massa, vet\xc3\xa4\xc3\xa4 toisia kappaleita puoleensa voimalla, joka on suoraan verrannollinen niiden massaan ja k\xc3\xa4\xc3\xa4nt\xc3\xa4en verrannollinen kappaleiden v\xc3\xa4lisen et\xc3\xa4isyyden neli\xc3\xb6\xc3\xb6n._NEWLINE_Albert Einstein puolestaan syrj\xc3\xa4ytti Newtonin teorian vuonna 1915 kehitt\xc3\xa4en kokonaan uuden mallin painovoiman toiminnalle suhteellisuusteoriaansa nojaten.'